### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Hvad vil vi gerne opnå? Hvorfor stilles forslaget?

I Århus mangler der fritids- og idrætsfaciliteter, og det står faktisk så skidt til, at Århus har mindre end to haller pr. 10.000 indbygger. Det er dårlige tal og så dårligt, at kun et andet sted overgår Århus og det er hovedstaden. Det handler også om at udnytte de haller vi har bedre. Flere haller står om aftenen tomme, fx gymnasiehaller. Andre haller må man ikke bruge harpiks i, og i dem man må, spilles der badminton i dele af hallen. Hvis man fordelte aktiviteter bedre efter hvilken funktion og kapacitet en hal har, kommer vi allerede langt.

Med den nuværende befolkningsvækst opføres der ikke tilstrækkeligt med fritids- og idrætsfaciliteter. Men man bør spørge sig selv, hvorfor flytter man til et område og endnu vigtigere: hvorfor bliver man? Et af svarene er at der er fritids- og idrætsfaciliteter og at de er i god stand. Idræt og fritidsaktiviteterne værdi for kommunens borgere er længe blevet underkendt. Men fritid og idræt sikrer fællesskab, medborgerskab, sammenhold og inklusion. Når børn mødes på tværs af alle mulige skel i den lokale fodboldklub, når forældre tager trænertjansen eller arrangerer fælleskørsel til kampe, skaber det et civilsamfund, hvor man er noget for hinanden. Det er det der gør det værd at bo, hvor man bor.

Som det er lige nu, så er der mange steder, der har enten få eller direkte dårlige facilitetsforhold, som ikke er blevet prioriteret i mange år. Fritids- og idrætsområdet er et underprioriteret område og det vil kræve store investeringer for bare at komme nogenlunde frem til et tilfredsstillende niveau.

Derfor er der ingen vej uden om at det kræver flere ressourcer, og det er vi i Dansk Folkeparti klar til at prioritere.

Derfor foreslår Dansk Folkeparti,

1) Der afsættes midler til at prioritere flere fritids- og idrætsfaciliteter

2) Der afsættes midler til at renovere og videreudvikle de faciliteter, som kommunen i forvejen råder over